Komission tiedonanto

Pelastamis- ja rakenneuudistustuki sekä sulkemistuki terästeollisuudelle

(tiedoksiannettu numerolla K(2002) 315)

(2002/C 70/05)

(ETA:n kannalta merkityksellinen teksti)

1. PELASTAMIS- JA RAKENNEUUDISTUSTUKI VAIKEUKSISSA OLEVILLE YRITYKSILLE

Komissio totesi neuvostolle, Euroopan parlamentille ja EHTY:n neuvoa-antavalle komitealle EU:n terästeollisuuden kilpailukyvyn nykyisestä tilasta 5 päivänä lokakuuta 1999 antamassaan tiedonannossa(1) pitävänsä tärkeänä, että terästeollisuudessa säilytetään tiukat säännöt senkin jälkeen, kun EHTY:n perustamissopimuksen voimassaoloaika päättyy 23 päivänä heinäkuuta 2002. Myös Euroopan parlamentti, jäsenvaltiot, EHTY:n neuvoa-antava komitea sekä teräsalan yritykset ja niiden järjestöt ovat vaatineet alalle myönnettävälle valtiontuelle tiukkoja sääntöjä.

Komissio katsoo, että tavoite voidaan saavuttaa keskittymällä sellaisiin valtiontuen muotoihin, jotka kokemusten mukaan ja terästeollisuuden ominaisluonteen vuoksi vääristävät eniten alan kilpailua. Näitä ovat investointituet sekä pelastamis- ja rakenneuudistustuet.

Tarkistetuissa monialaisissa puitteissa alueellisesta tuesta suurille investointihankkeille(2), jäljempänä "monialaiset puitteet" kielletään investointituki terästeollisuudelle.

Pelastamis- ja rakenneuudistustuen osalta komissio muistuttaa, että komissio ja neuvosto ovat sopineet vuonna 1993 EHTY:n perustamissopimuksen 95 artiklan perusteella tekemissään viimeisissä päätöksissä, että yhteisön teräsalan yritysten pelastamiseksi ei enää tehdä tällaisia päätöksiä. Teräsalan yritykset ovat siitä lähtien toimineet markkinoilla olettaen, että niille ei enää myönnetä rakenneuudistustukea. Jos asiaintilaa tulevaisuudessa muutetaan, voi käydä niin, että teräsalan yritykset eivät olisi yhtä innokkaita alentamaan kustannuksia ja lisäämään kilpailukykyä, jolloin jo saavutettu valtava edistys olisi uhattuna.

Näissä olosuhteissa komissio katsoo, että pelastamis- ja rakenneuudistustuki vaikeuksissa oleville yrityksille monialaisten puitteiden liitteessä B määritellyllä terästeollisuuden alalla ei sovellu yhteismarkkinoille.

2. SULKEMISTUKI

EY:n perustamissopimuksen 87 artiklan 3 kohdan c alakohdan mukaan yhteismarkkinoille soveltuvana voidaan pitää tukea tietyn taloudellisen toiminnan edistämiseen. Komissio katsoo, että ottaen huomioon Euroopan ja maailmanlaajuisella tasolla vallitsevan ylikapasiteetin ja siitä aiheutuvan tehottomuuden sekä pelastamis- ja rakenneuudistustuen kieltämisen terästeollisuudelta, tuki rakennesopeutuksen helpottamiseen voisi edistää terveemmän terästeollisuuden kehitystä. Sen vuoksi seuraavat tuet terästeollisuudelle, sellaisena kuin ne määritellään monialaisten puitteiden liitteessä B, voidaan katsoa yhteismarkkinoille soveltuviksi:

2.1 Tuki, jolla katetaan teräsalan yritysten irtisanotuille tai varhaiseläkkeelle jääville työntekijöilleen maksamat korvaukset, jos

- maksut ovat seurausta terästehtaiden sulkemisesta osittain tai kokonaan, eikä sulkemisen perusteella ole aikaisemmin hyväksytty tukea,

- maksut eivät ylitä jäsenvaltioissa voimassa olevia sääntöjä sovellettaessa tavanomaisesti maksettavia määriä ja

- tuen määrä on enintään 50 prosenttia näistä maksuista.

2.2 Tuki terästuotteiden tuotannon pysyvästi lopettaville teräsalan yritykselle, jos:

- yrityksestä on tullut oikeushenkilö ennen 1 päivää tammikuuta 2002,

- yritys on tuottanut säännöllisesti terästuotteita kyseessä olevan tuen ilmoituspäivämäärään asti,

- yritys ei ole muuttanut tuotantonsa ja tuotantolaitostensa rakennetta 1 päivän tammikuuta 2002 jälkeen,

- yritys sulkee ja hävittää terästuotteiden valmistukseen tarkoitetut laitoksensa kuuden kuukauden kuluessa tuotannon lakkauttamisesta tai siitä, kun komissio on hyväksynyt tuen, jos se tapahtuu myöhemmin,

- tuotantolaitosten sulkemista ei ole jo otettu huomioon tukia hyväksyttäessä, ja

- tuen määrä ei ylitä suljettavien laitosten kirjanpidollista jäännösarvoa (lukuun ottamatta kansallisen inflaatiotason ylittävää osuutta uudelleenarvostuksesta, joka on tehty 1 päivän tammikuuta 2002 jälkeen).

2.3 Tukea, jota myönnetään 2.2 kohdassa esitetyt ehdot täyttävälle teräsalan yritykselle, joka on välittömästi tai välillisesti toisen teräsalan yrityksen määräysvallassa tai joka käyttää itse välitöntä tai välillistä määräysvaltaa toisessa teräsalan yrityksessä, voidaan pitää yhteismarkkinoille soveltuvana, jos

- suljettava yritys on ollut oikeudellisesti ja tosiasiallisesti yhtymän organisaatiossa erillinen yksikkö vähintään kuusi kuukautta ennen tuen maksamista,

- komission hyväksymä riippumaton tilintarkastaja on vahvistanut, että suljettavan yrityksen kirjanpito antaa totuudenmukaisen ja tarkan kuvan kyseisen yrityksen varoista ja veloista, ja

- kyseessä on todellinen ja todistettavissa oleva tuotantokapasiteetin vähentäminen, josta on huomattavaa pitkäaikaista hyötyä koko alalle, kun tuotantolaitoksen valmistamien terästuotteiden tuotantokapasiteetti vähenee niiden viiden vuoden aikana, jotka seuraavat tuettua sulkemista tai tämän kohdan perusteella hyväksytyn tuen viimeistä maksupäivää, jos se on myöhäisempi.

3. ILMOITUSVELVOLLISUUS

Kaikista suunnitelmista myöntää tukea vaikeuksissa olevien teräsalan yritysten pelastamiseen ja rakenneuudistukseen sekä sulkemistukea tälle alalle on ilmoitettava erikseen.

4. AIHEELLISET TOIMENPITEET

4.1 Komissio ehdottaa EY:n perustamissopimuksen 88 artiklan 1 kohdan mukaisena aiheellisena toimenpiteenä, että pelastamis- ja rakenneuudistustukea vaikeuksissa oleville yrityksille, jotka täyttävät yhteisön suuntaviivoissa valtiontuesta vaikeuksissa olevien yritysten pelastamiseksi ja rakenneuudistukseksi(3) annetun määritelmän, koskevien voimassa olevien tukiohjelmien soveltamisalan ulkopuolelle jätetään 24 päivästä heinäkuuta 2002 tuki yrityksille, jotka kuuluvat terästeollisuuden alalle, sellaisena kuin se määritellään monialaisten puitteiden liitteessä B.

4.2 Jäsenvaltiota kehotetaan ilmoittamaan nimenomaisesti suostumuksensa ehdotettuihin aiheellisiin toimenpiteisiin 20 työpäivän kuluessa siitä, kun sille on annettu toimenpiteitä koskeva kirje tiedoksi. Jos jäsenvaltio ei vastaa kirjeeseen, komissio katsoo, että asianomainen jäsenvaltio ei hyväksy ehdotettuja toimenpiteitä.

5. TÄMÄN TIEDONANNON SOVELTAMINEN

Tätä tiedonantoa sovelletaan 24 päivästä heinäkuuta 2002 31 päivään joulukuuta 2009.

6. TERÄSTEOLLISUUDELLE MYÖNNETTY ILMOITTAMATON TUKI

Komissio tutkii terästeollisuudelle ilman sen hyväksyntää myönnetyn tuen soveltuvuuden yhteismarkkinoille niiden perusteiden mukaan, jotka olivat voimassa tuen myöntämisajankohtana.

(1) KOM(1999) 453 lopullinen.

(2) EYVL C 70, 19.3.2002.

(3) EYVL C 288, 9.10.1999, s. 2.